paragraph_text: Naselje Sveti Križ u Međimurju dobilo je ime po kapeli Svetog Križa koja je tu sagrađena. Naselje se nalazi na državnoj cesti između Čakovca i Preloga, ima oko 120 kuća i oko 400 stanovnika. Pripada Općini i župi Mala Subotica. Brigu o kapeli Svetog Križa od 2000. godine preuzelo je Ministarstvo kulture Republike Hrvatske iz čijeg se fonda uređuje ovaj vrijedan sakralni objekt. Projekt oko uređenja ovog kulturnog spomenika pokrenuo je župnik Đuro Vukalović i Općina Mala Subotica.